钦定古今图书集成/明伦汇编/官常典/第617卷 > 姜昂
## 钦定古今图书集成/明伦汇编/官常典/第617卷 > 姜昂

按《苏州府志》：“昂字恒𫖯，太仓人。成化壬辰进士，知枣
强县，为政清简，狱无滞囚。三年赴召，路遇盗，盗魁见
县封，叱其侦事者曰：‘枣强县岂有长物，奈何犯我公’！
环拜去。至都，授监察御史。时方士李孜省贵幸，昂露
章列其奸，杖午门外。寻以亲老改南京，出知河南府。
岁大旱，昂至随雨，汴人喜称姜公雨。晨出，吏白事，数”
语毕，退则阖门读书。藩府人在法立决遣。王有言，则
唯唯曰：“谨谢王，无及矣！”复以母老，乞近郡便养，凡三
疏愿降府佐或教职，俟他日边远自效。得改宁波府。
一时同官减驺从，属邑吏相戒勿犯。乃削鄞县供亿
费，正其籍，岁省万金。日本使道出四明，横甚，见昂皆
敛手。市舶中贵怙势，昂裁，以礼愧服。在任逾年，筑无
事亭寓志。进福建参政，不赴，仍请终养。母服阕，以疾
卒。昂姿性方洁，负绝行在。官日市少肉供母侍，食毕，
则自食菜。子弟学书，不许用官纸笔。子龙，正德三年
进士。往觐第给归资，戒曰：“我月俸止此，权势请托概
报罢。”归则绝迹公庭。郡人朱瑄与昂为风节交，以都
御史至苏，固求见，不应。家贫，居不蔽风雨，非岁朝未
尝宴客。饔飧时匮，则磨麦作糜充食，乡人呼为姜麦
粥。《元亭闲话》云：“昂为宁波守，述职，以《方逊学集》贽见
某冢宰门者，不报，候旁舍，舍人问所贽，以文集应。旁
舍人曰：‘不得入矣’。因历数某守见金几多，昂拂衣去
复任未几，吏部别选代昂闻报，即日纳印绶归。后以
公论”不容，升福建参政，坚不起。尝语其室人云：“吾受
一人财，终身屈此人下矣。”